Document ID: /roh_data/filtered/fineweb-2-filterrobots_roh.jsonl.gz/8209

A l'entschatta da l'opera entaupan ils dus generals Macbeth e Banco strias. Quellas profetiseschan che Macbeth daventia in di Than da Cowdor e pli tard retg. Ma ellas profetiseschan er che Banco vegnia in di ad esser il bab da retgs – vul dir ch'ils fegls da Banco vegnan ad esser retgs, el sez però betg. Suenter quellas emprimas profezias cumenza la spirala da mazzar per pussanza.
Lady Macbeth ha en las chautschas
Cunzunt la Lady Macbeth, la dunna da Macbeth, n'ha insumma nagins scrupels da mazzar autras persunas per ch'ella vegnia regina. Ella instighescha ses um da commetter divers mazzaments. Envers la fin sa mida quai però ed ella daventa unfrenda. Cunquai ch'ella ha schletta conscienza fa ella suicidi.
Tut auter Macbeth. Lez è l'entschatta anc pli reservà, ma cun il temp po la Lady persvader el da mazzar per pussanza. La finala na s'enricla el betg da ses malfatgs. El sto constatar ch'el n'ha nagina schanza pli e mora en il cumbat sin il champ da battaglia.